Սիդնի Լերու

**Սիդնի Ռեի Լերու Դուայեր** (,), ամերիկացի ֆուտբոլիստ, «Օռլանդո Փրայդ» ակումբի և ԱՄՆ ազգային հավաքականի հարձակվող։ Աշխարհի և Օլիմպիական խաղերի չեմպիոն։ 
Նա նաև հանդես է եկել «NCAA» առաջնությունում Կալիֆոռնիայի համալսարանի թիմի կազմում և «WPS»-ի և «NWSL» -ի մի շարք այլ ակումբներում։ 
Պատանեկան մակարդակում խաղացել է Կանադայի մինչև 19 տարեկանների հավաքականում։

## Կենսագրություն
### Վաղ տարիներ
Ծնվել է Բրիտանական Կոլումբիայի Սուրեյ քաղաքում։ Մայրը՝ Սենդի Լերուն, խաղացել է Կանադայի սոֆթբոլի ազգային հավաքականում։ Հայրը Ռեյ Չադվիկն է՝ նախկին պրոֆեսիոնալ բեյսբոլիստ, որը խաղացել է «ԿԼոս Անջելես Էնջելսում»։ Սիդնիի ծնողները ամուսնալուծվել են, երբ նրա մայրը հղիության երրորդ ամսում էր։ Սերվելով բեյսբոլի խաղացողների ընտանիքից՝ մանկության տարիներին՝ 1994-2004 թվականներին, խաղացել է բեյսբոլի լիգայում։
Սուրեյի Ջոնսթոն Հայթսի ավագ դպրոցում սովորելու ընթացքում սկսել է զբաղվել ֆուտբոլով և աթլետիկայով։ Դպրոցի թիմի կազմում դարձել է նահանգային մրցումների 4×100 մետր փոխանցումավազքում հաղթող։ 2002-2004 թվականներին հանդես է եկել «Կոկուիտլամ Սիթի Ուայլդ» թիմում, որի հետ երեք անգամ նվաճել Է Բրիտանական Կոլումբիայի գավաթը, իսկ 2003 թվականին՝ նաև մինչև 14 տարեկան աղջիկների ազգային առաջնությունը։ 2005 թվականին դարձել է Կանադայի մինչև 16 տարեկան աղջիկների առաջնության բրոնզե մեդալակիր։ 15 տարեկանում դարձել է «Վանկուվեր Ուայթկեփսի» պատմության ամենաերիտասարդ ֆուտբոլիստը։ Բրիտանական Կոլումբիայի հավաքականի կազմում դարձել է 2005 թվականի Կանադական խաղերի չեմպիոն։
Ավելի ուշ հարցազրույցներում պատմել է, որ մանկուց ցանկացել է հանդես գալ ԱՄՆ-ի հավաքականում։ Դա անելու համար 15 տարեկանում տեղափոխվել է Արիզոնայի Սքոթսդեյլ քաղաքում գտնվող հյուրընկալող ընտանիք, որտեղ շարունակել է ուսումը Հորայզոնի ավագ դպրոցում։ Այնտեղ էլ շարունակել է նաև ֆուտբոլի պարապմունքները։ Խաղացել է «Սերենո» ակումբում, որի հետ հաղթել է  2007 և 2008 թվականների նահանգի առաջնությունը։ Ավելի ուշ նա խոստովանել է, որ ԱՄՆ տեղափոխվելու և առանց ընտանիքի ապրելու որոշումն իր կյանքի ամենադժվար որոշումներից մեկն է եղել։
### Քոլեջ
2008-2011 թվականներին Սիդնին խաղացել Է Կալիֆոռնիայի համալսարանը ներկայացնող «ՈՒԿԼԱ Բրուինզ» թիմում։ Իր առաջին մրցաշրջանում թիմում մասնակցել է 19 հանդիպման, խփել՝ 5 գոլ և կատարել՝ 6 գոլային փոխանցում։ Առաջնության արդյունքներով ընդգրկվել է «Pac-10» կոնֆերանսի նորեկների խորհրդանշական հավաքականում։ «NCAA»-ում երկրորդ մրցաշրջանն ավարտել է 23  գոլով և երկու փոխանցումով՝ մրցաշրջանի արդյունքներով ընդգրկվելով Հերման Տրոֆի գավաթի հավակնորդների թվում։ Փլեյ-օֆֆում կրկնել է թիմի ռեկորդը մեկ խաղում խփած գոլերի քանակով՝ պոկեր ձևակերպելով «Բոյս Սթեյթ Բրոնկոսի» դարպասը։
Երրորդ մրցաշրջանը մեկնարկել է «Կալ Պոլի Պոմոնա Բրոնկոսի» դարպասը խփած 4 գոլով։ Ընդհանուր առմամբ մեկ մրցաշրջանում խփել է 13 գնդակ, որոնցից 6-ը դարձել են հաղթական, և զբաղեցրել է 3-րդ տեղը «Pac-10» կոնֆերանսի ռմբարկուների ցուցակում։
2011 թվականի մրցաշրջանում, որը քոլեջում վերջինն էր, կրկին դարձել է թիմի լավագույն ռմբարկուն՝ խփելով 16 գոլ։ Ընդհանուր առմամբ, քոլեջում իր կարիերայի ընթացքում խփել է 57 գնդակ։
### Ակումբային կարիերա
#### Վանկուվեր Ուայթքեփս
2011 թվականին Սիդնին վերադարձել է «Ուայթքեփս», որի կազմում 2005 թվականին անցկացրել է երեք հանդիպում։ 11 խաղում խփելով 11 գնդակ՝ նա գրավել է երկրորդ տեղը W-լիգայի ռմբարկուների ցուցակում և օգնել է իր թիմին ընդգրկվել ուժեղագույնների քառյակում։ Մրցաշրջանի արդյունքներով ընդգրկվել է Արևմտյան կոնֆերենցիայի խորհրդանշական հավաքականում և ճանաչվել W-Լիգայի տարվա նորեկ։
#### Սիեթլ Սաունդերս
2012 թվականի հունվարին «WPS» դրաֆթում ընտրվել է «Ատլանտա Բիթի» առաջին համարի ներքո, բայց լիգան մինչ նոր ակումբի կազմում խաղալը դադարել է գոյություն ունենալ։
2012 թվականի ամռանը ԱՄՆ-ի հավաքականի իր խաղընկերների՝ Հոուփ Սոլոյի, Ալեքս Մորգանի, Ստեֆանի Քոքսի և Մեգան Ռապինոուի հետ պայմանագիր է կնքել «Սիեթլ Սաունդերսի» հետ։ Սակայն ազգային հավաքականի կազմում Օլիմպիական խաղեր 2012-ին նախապատրաստվելու պատճառով «Սիեթլի» կազմում խաղացել է ընդամենը երկու խաղ՝ աչքի ընկնելով երկու խփած գնդակով և մեկ գոլային փոխանցմամբ։
#### Բոստոն Բրեյքերս
2013 թվականի հունվարին Հիզեր Օ 'Ռեյլի և Հիզեր Միթսի հետ տեղափոխվել է «Բոստոն Բրեյքերս», որը պատրաստվում էր մասնակցել «NWSL»-ի մեկնարկային մրցաշրջանին։
«Վաշինգտոն Սփիրիթի» դեմ մրցաշրջանի մեկնարկային խաղում աչքի է ընկել ավելացված ժամանակում խփած գոլով․ խաղն ավարտվել է 1:1 հաշվով։
2013 թվականի մայիսի 4-ին հեթ-տրիկ է կատարել «Չիկագո Ռեդ Սթարսի» դարպասը, որը դարձել է «NWSL»-ի պատմության մեջ առաջինը և Սիդնին ճանաչվել է Շաբաթվա խաղացող։
Մեկ մրցաշրջանում խփել է 11 գնդակ՝ ռմբարկուների երկրորդ տեղը կիսելով Էբբի Ուոմբակի հետ։
#### Սիեթլ Ռեյն
«Ռեալի» գլխավոր մարզիչ Լորա Հարվին Լերուին անվանել է աշխարհի լավագույն հարձակվողներից մեկը։
2014 թվականի մրցաշրջանի մեկնարկին «Սիեթլ Ռեյնը» սահմանել է լիգայի ռեկորդ՝ անցկացնելով 16 հանդիպում առանց պարտության (13 հաղթանակ, 3 ոչ-ոքի)։ Կանոնավոր առաջնության արդյունքներով թիմն առաջին անգամ դարձել է Շիլդի «NWSL»-ի հաղթող։ Փլեյ-օֆֆի եզրափակչում «Ռեյնը» 1:2 հաշվով պարտվել է «Կանզաս Սիթիին»։ Ընդհանուր առմամբ, 2014 թվականի մրցաշրջանում Լերուն մասնակցել է 22 հանդիպման՝ դառնալով 5 գոլի հեղինակ։
2015 թվականի մարտին հայտարարել է «Վեսթերն Նյու Յորք Ֆլեշ» տեղափոխվելու մասին։ Աշխարհի առաջնությանը մասնակցելու և կոճի վնասվածքի պատճառով թիմի կազմում անցկացրել է ընդամենը երեք հանդիպում՝ դառնալով մեկ գոլի հեղինակ։
#### Կանզաս Սիթի
2016 թվականի հունվարի 13-ին տեղափոխվել է «Կանզաս Սիթի», նույն ամսում էլ հայտարարել է իր հղիության մասին, որի պատճառով ամբողջությամբ բաց է թողել 2016 թվականի մրցաշրջանը։ Կարիերան վերսկսել է 2017 թվականին։ 
### Կարիերա հավաքականում
#### Երիտասարդական թիմեր
Ունենալով երկքաղաքացիություն՝ Սիդնին կարող էր ընտրություն կատարել Կանադայի և ԱՄՆ-ի ելույթների միջև։ 14 տարեկանում Ֆուտբոլի աշխարհի մինչ 19 տարեկան աղջիկների առաջնություն 2014-ում խաղացել է Կանադայի հավաքականի կազմում՝ դառնալով մրցաշարի ամենաերիտասարդ մասնակիցը։
2008 թվականին փոխել է մարզական քաղաքացիությունը և ընդգրկվել է ԱՄՆ մինչև 20 տարեկանների հավաքականի կազմում Չիլիում կայանալիք 2008 թվականի աշխարհի առաջնությանը մասնակցելու համար։ Մրցաշարում դարձել է լավագույն ֆուտբոլիստ և ռմբարկու։
#### ԱՄՆ-ի հավաքական
2012 թվականին երկրի գլխավոր թիմի կազմում մասնակցել է Օլիմպիական խաղերի որակավորման մրցաշարին։ Ազգային հավաքականի կազմում իր երկրորդ խաղում 5 գոլ է խփել Գվատեմալայի դարպասը՝ կրկնելով ազգային հավաքականի ռեկորդը, որը պատկանում էր Էմի Ռոդրիգեսին և Էբբի Ուոմբակին։
Ալգարվեի գավաթ 2012-ում աչքի է ընկել Դանիայի և Նորվեգիայի հավաքականների հետ խաղերում։
Օլիմպիական խաղերում գոլ է խփել Նոր Զելանդիայի հավաքականի դարպասը՝ դառնալով օլիմպիական ֆուտբոլային մրցաշարում աչքի ընկած ամենաերիտասարդ ֆուտբոլիստը։
2013 թվականին Տորոնտոյում Կանադայի հավաքականի դեմ ընկերական խաղի ժամանակ կանադացի երկրպագուները վիրավորանքներ են վանկարկել ֆուտբոլիստուհու հասցեին, որը խփած գնդակից հետո ցույց է տվել մարզաշապիկի տարբերանշանը և ժեստով կոչ է արել երկրպագուներին լռել։ Խաղից հետո Լերուն «Twitter»-ում գրել է. «Եթե դուք ռասիստական կարգախոսներ եք վանկարկում և վիրավորում իմ ընտանիքին, ապա պատրաստ եղեք այն բանին, որ ես իմ երկրի համար հպարտություն կդրսևորեմ»։
2015 թվականին ընդգրկվել է Կանադայում կայանալիք Աշխարհի առաջնության հավաքականի կազմում։ Մրցաշարում հանդես է եկել 4 խաղում՝ Ավստրալիայի հետ խաղում աչքի ընկնելով գոլային փոխանցմամբ։
### Անձնական կյանք
2015 թվականի հունվարին Լերուն գաղտնի ամուսնացել է ֆուտբոլիստ Դոմ Դուայերի հետ, որի հետ հանդիպում էր 2014 թվականից։ Ամուսիններն ունեն երկու երեխա՝ որդի՝ Կասիուս Կրուս Դուայերը և դուստր՝ Ռու Ջեյմս Դուայեր։

## Ծանոթագրություններ

## Արտաքին հղումներ
* Профиль на сайте FIFA

Կատեգորիա:Ամերիկացի օլիմպիական չեմպիոններ
Կատեգորիա:Կանանց ֆուտբոլի հարձակվողներ